
[bookmark: _Hlk17206782]România la Festivalul Literar „I DIALOGHI DI TRANI” 2019 

[bookmark: _Hlk17206980][bookmark: _GoBack]În perioada 17-22 septembrie 2019 va avea loc cea de-a XVIII-a ediție a festivalului literar „I DIALOGHI DI TRANI”, un festival literar care se desfășoară în Puglia, la Trani și în localitățile limitrofe și cuprinde dialoguri, prelegeri și prezentări de carte, iar tema ediției din acest an este Responsabilitatea. Din 2017 festivalului literar „I DIALOGHI DI TRANI” este partener al Salonul Internațional de Carte de la Torino. România a fost invitată să participe la acest prestigios festival literar italian și va fi reprezentată de jurnalistul, scriitorul și activistul pentru drepturi umane Valeriu Nicolae, care va prezenta publicului italian cartea sa cu elemente autobiografice La mia esagerata famiglia rom (Exagerata mea familie de romi), publicată direct în traducere italiană la cunoscuta editură Rubettino. Evenimentul este susținut de Institutul Cultural Român prin Accademia di Romania in Roma, care a demarat cu această ocazie o colaborare cu organizatorii festivalului, inclusiv pentru participarea la viitoarele ediții. 
[bookmark: _Hlk17207298]Astfel, miercuri, 18 septembrie 2019, începând cu ora 10:00, la Palatul Artelor Beltrani din Trani (Via Giovanni Beltrani 51), va avea loc prezentarea volumului La mia esagerata famiglia rom (2018, Rubbettino Editore, Soveria Mannelli), scris de Valeriu Nicolae și tradus de Mihaela Topală și Andrea Pipino.
[bookmark: _Hlk17207525]La lansarea volumului, alături de autor, vor participa: scriitoarea Claudia Bruno și traducătoarea Mihaela Topală. Volumul La mia esagerata famiglia rom a fost prezentat în cadrul programului literar românesc de la Sala România la Salonul Internațional de Carte de la Torino 2019. Mai multe informații despre Festivalul Literar “I DIALOGHI DI TRANI” găsiți pe: www.idialoghiditrani.com

***
Despre carte și autor: născut într-o familie mixtă de romi și români, lângă Craiova, Valeriu Nicolae a cunoscut pe propria-i piele ultimii 20 de ani ai comunismului lui Ceaușescu, a trecut prin revoluția română și a experimentat anii tranziției românești până la integrarea europeană. Între timp, a studiat și s-a eliberat de clișeele utilizate în mod obișnuit pentru descrierea poporului său și, la un moment dat, a început să-și spună povestea în paginile unuia dintre cunoscutele săptămânale de cultură din București, „Dilema Veche”, în care a evocat amintirile dulci-amare ale iubirilor și jocurilor din copilărie, personajele excentrice și excesive ale unei familii extinse și greoaie, sărăcia, aventurile adolescenței, primele experiențe ale rasismului, răscumpărarea, căutarea unei identități, voluntariatul cu copiii romi, vicisitudinile familiei lor, stereotipurile atât de greu de depășit în mentalul comun. În aceste povestiri dense există tot ceea ce înseamnă a fi rom în Europa de astăzi: speranțe și râsete, umilințe și bătălii și un viitor care urmează să fie construit. În 2013, Parlamentul European i-a conferit lui Valeriu Nicolae titlul de Cetățean european al anului. A obținut Premiul UNICEF în 2012 și Premiul Onorific World Children’s Prize Awards, acordat de regina Suediei în anul 2018, pentru „eforturile sale neobosite pentru susținerea copiilor extrem de vulnerabili din ghetoul din Ferentari”.

